弔何巖
作者：王邁
朝代：宋

paragraphs: 可憐何巖民，何罪遭此劫。
寇攘發他邦，警報經旬浹。
官府過張皇，民居少寧貼。
昨方科箭翎，今又催甲葉。
厚斂招提金，名色何所挾。
昌言募土兵，相與守城堞。
繡衣意其欺，急下徵兵帖。
束手無一人，差官許專輒。
縣官至何巖，丁壯被威脅。
黔首畏墨黥，依違謀未協。
口或出怨咨，心實先震懾。
官兵胡爲來，紛然肆漁獵。
室廬罹燬燒，老稚殘鋒鋏。
山徑至通逵，輿尸交積疊。
敢梟平人首，僞奏譙門捷。
殺民汝何勇，殺賊汝何怯。
此鄉風俗淳，武斷無豪俠。
目不識戈矛，家盡事耕饁。
豈應有叛謀，誰子爲荆聶。
黄巾縱挺威，吾地足未涉。
官吏大不仁，使爾血先喋。
千家聚落蕃，幾代農桑業。
一望成邱墟，獨非我臣妾。
安知此怪事，不入賊間諜。
設或擣吾虛，小壘真岌嶪。
舟中敵國多，况望蒸徒楫。
書生憂世心，夜半不交睫。
作詩弔冤民，詩成淚盈頰。
翻恨天門高，不與閻閭接。
丈夫貴敢言，女子乃呫囁。